Põhja-Korea teatas, et neil on olemas sobiva suurusega tuumalõhkepead
Põhja-Korea liider Kim Jong-Un teatas, et riigi teadlastel on õnnestunud kohandada tuumalõhkepead sobivasse suurusesse, et paigaldada neid ballistilistele rakettidele.
Kimi sõnul tõuseb koos tuumalöögivõimekusega ka riigi heidutus agressiooni ja tuumasõja vastu, vahendasid ERR-i teleuudised.
Võimude teatel tutvus Kim ka vesinikpommidega, mida jaanuaris väidetavalt testiti.
Põhja-Korea on korduvalt ähvardanud, et ründab USA mandriosa mandritevahelise ballistilise raketiga. ÜRO Julgeolekunõukogu ja Euroopa Liit kehtestasid Põhja-Koreale läinud nädalal, tema uute ähvarduste tõttu ka uued karmid sanktsioonid.
Ekspertide sõnul ei ole Pyongyangil aga seni õnnestunud saavutada läbimurret tuumalõhkepea kohandamisel ballistilisele raketile ega välja arendanud töötavat raketti.
USA ja Lõuna-Korea jätkavad samas ajaloo suurimaid ühisõppusi. Manöövrid toimuvad otse Põhja-Korea piiri lähistel. Õpitakse ennekõike seda, kuidas piirile kõige lähemal asuvad üksused peaksid vastama Põhja-Korea võimalikele provokatsioonidele. Põhja-Korea sõnul valmistuvad USA ja Lõuna-Korea nähtavalt tuumasõjaks.